
CENTRALIZUOTO BIUDŽETINIŲ ĮSTAIGŲ BUHALTERINĖS APSKAITOS SKYRIAUS VYRESNIOJO SPECIALISTO PAREIGYBĖS APRAŠYMAS


I SKYRIUS
PAREIGYBĖS CHARAKTERISTIKA

1. Centralizuoto biudžetinių įstaigų buhalterinės apskaitos skyriaus  (toliau – skyriaus) vyresnysis specialistas  yra karjeros valstybės tarnautojas.


II SKYRIUS
PASKIRTIS

2. Skyriaus vyresniojo specialisto pareigybė reikalinga apmokyti ir konsultuoti skyriaus darbuotojus, tikrinti jų tvarkomos apskaitos teisingumą, tvarkyti pavestų biudžetinių įstaigų buhalterinę apskaitą.
	
III SKYRIUS
VEIKLOS SRITIS

3. Šias pareigas einantis valstybės tarnautojas vykdo bendrosios veiklos srities- buhalterinės apskaitos- funkcijas.


IV SKYRIUS
SPECIALIEJI REIKALAVIMAI  ŠIAS PAREIGAS EINANČIAM  VALSTYBĖS TARNAUTOJUI

4. Valstybės tarnautojas, einantis šias pareigas, turi atitikti šiuos specialiuosius reikalavimus:
4.1. Turėti aukštąjį universitetinį arba aukštąjį koleginį socialinių mokslų studijų srities vadybos ir verslo administravimo krypties išsilavinimą; 
4.2. Turėti ne mažesnę kaip 1 metų darbo patirtį viešojo sektoriaus buhalterinės apskaitos  srityje;
4.3. Išmanyti  viešojo sektoriaus buhalterinę apskaitą;
4.4. Būti susipažinusiam su Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais, kitais teisės aktais, reglamentuojančiais  biudžetinių įstaigų buhalterinės apskaitos organizavimą ir atskaitomybės sudarymą, viešojo sektoriaus apskaitos ir finansinės atskaitomybės standartus, valstybės tarnybą, viešąjį administravimą, vietos savivaldą;
4.5. Būti susipažinusiam su dokumentų rengimo, tvarkymo ir apskaitos taisyklėmis, gebėti jas taikyti praktiškai;
4.6. Mokėti dirbti šiomis kompiuterinėmis programomis: MS Word, MS Excel, MS Outlook, Internet Explorer;
4.7. Mokėti valdyti, kaupti, sisteminti, apibendrinti informaciją;
4.8. Savarankiškai planuoti ir organizuoti savo darbinę veiklą;
4.9. Sklandžiai dėstyti mintis raštu ir žodžiu.

V SKYRIUS
ŠIAS PAREIGAS EINANČIO VALSTYBĖS TARNAUTOJO  FUNKCIJOS

5. Šias pareigas einantis valstybės tarnautojas atlieka šias funkcijas:
5.1. Apmoko ir konsultuoja skyriaus specialistus  buhalterinės apskaitos klausimais,   tikrina jų tvarkomos apskaitos teisingumą;
5.2. Tvarko darbo užmokesčio apskaitą: derina ir peržiūri įsakymus (susijusius su darbuotojų priėmimu į darbą, atleidimu, komandiruotėmis) ir darbo sutartis, tikrina bei teikia pasiūlymus dėl darbo laiko apskaitos žiniaraščių pildymo, skaičiuoja darbo užmokestį (tame tarpe pagal autorines sutartis ir kt.), skaičiuoja mokesčius, susijusius su darbo užmokesčiu ir spausdina apskaičiavimo žiniaraščius, tvarko nepanaudotų atostogų kaupimų apskaitą, ruošia darbuotojų korteles, darbo užmokesčio žiniaraščius, darbo išmokėjimo žiniaraščius, atostoginių skaičiavimo žiniaraščius ir kitas ataskaitas, ruošia pažymas darbuotojams apie išmokėtą darbo užmokestį, rengia tarifikacijas, pertarifikavimus, peržiūri įsakymus (susijusius su darbuotojų krūvių nustatymu, koeficientų nustatymu, priedų skyrimu ir t.t.), rengia ir teikia deklaracijų ar kitų formų ataskaitas, susijusias su darbo užmokesčiu;
5.3. Tvarko ilgalaikio turto apskaitą: užveda ilgalaikio turto korteles, priskiria materialiai atskaitingiems asmenims, ruošia kitus privalomuosius pirminius  dokumentus, patikrina perdavimo  į eksploataciją, nurašymo, bei kitus dokumentus, susijusius su ilgalaikio turto apskaita, skaičiuoja nusidėvėjimą bei paruošia suvestinius dokumentus, rengia ir teikia įvairias ataskaitas, susijusias su ilgalaikio turto apskaita;
5.4. Tvarko komandiruočių išlaidų bei dienpinigių  Lietuvoje ir užsienyje apskaitą;
5.5. Tvarko kuro apskaitą: kontroliuoja kuro sunaudojimą pagal patvirtintas normas bei kelionės lapus, tikrina užpildytus kelionės lapus;
5.6. Tvarko atskaitingų asmenų apskaitą ir ruošia avansų apyskaitas, tvarko bankų operacijų,  atsargų, įsipareigojimų, išankstinių apmokėjimų ir gautinų sumų apskaitą, tvarko finansavimo sumų,  pajamų ir sąnaudų apskaitą;
5.7. Konsultuoja įstaigų atsakingus asmenis dėl  inventorizacijos tvarkos, inventorizacijos dokumentų formavimo bei formos. Sutikrina inventorizacijos faktinius duomenis su buhalteriniais duomenimis. Inventorizacijos rezultatus įrašo į atitinkamas buhalterinės apskaitos sąskaitas įstaigų vadovų sprendimu;
5.8. Rengia biudžeto lėšų poreikio paskaičiavimus, derina juos su biudžetinių įstaigų  vadovais;
5.9. Rajono savivaldybės tarybai patvirtinus biudžeto asignavimus, sudaro įstaigų išlaidų sąmatas pagal joms patvirtintus asignavimus, vykdomas programas bei LR Finansų ministerijos patvirtintą išlaidų valstybinių funkcijų ir ekonominę klasifikaciją;         
5.10. Ruošia ir teikia ataskaitas Statistikos departamentui; 
5.11. Rengia biudžetinių įstaigų biudžeto vykdymo ir finansinių ataskaitų rinkinius LR teisės aktų bei rajono savivaldybės administracijos direktoriaus nustatyta tvarka ir terminais;
5.12. Vykdo ir atsako už išankstinę finansų kontrolę, kurios metu pasirašo arba atsisako pasirašyti ant pirminio ūkinės operacijos apskaitos dokumento. Jeigu išankstinės finansų kontrolės metu nustato, kad ūkinė operacija yra neteisėta, ūkinę operaciją pagrindžiantys dokumentai yra netinkamai parengti arba, kad jai atlikti nepakaks patvirtintų asignavimų, atsisako pasirašyti ūkinės operacijos dokumentus ir apie tai praneša biudžetinės įstaigos, kurios apskaitą tvarko, vadovui;
5.13. Vykdo ir atsako už einamąją finansų kontrolę, kurios metu tikrina, ar apskaitos duomenys teisingai atvaizduoti apskaitos registruose. Einamosios kontrolės metu nustatęs neatitikimų ir trūkumų turi imtis veiksmų šiuos neatitikimus ir trūkumus pašalinti;
5.14. Teikia informaciją, susijusią su buhalterine apskaita, pagal pareikalavimą rengia ataskaitas biudžetinių įstaigų vadovams;
5.15. Pasirašo parengtus dokumentus, išskyrus dokumentus, kurie turi būti pasirašyti skyriaus vedėjo. Atsako už apskaitos dokumentų surašymą laiku ir teisingai, už juose esančių duomenų tikrumą ir ūkinės operacijos teisėtumą;
5.16. Pildo skyriaus darbuotojų darbo laiko apskaitos žiniaraštį;
5.17. Vykdo kitus nenuolatinio pobūdžio skyriaus vedėjo pavedimus, kad būtų pasiekti įstaigos strateginiai tikslai.


VI SKYRIUS
ŠIAS PAREIGAS EINANČIO VALSTYBĖS TARNAUTOJO  PAVALDUMAS


6. Šias pareigas einantis valstybės tarnautojas tiesiogiai pavaldus skyriaus vedėjui. 

_______________________






Susipažinau

(Parašas)

(Vardas ir pavardė)

(Data)


	
	
	


                                                                                                                                                                  
